CELEX ID: 32012R0441
Publication Date: 2012-05-24

Document Text:
KOMISJONI MÄÄRUS (EL) nr 441/2012,
24. mai 2012,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses bifenasaadi, bifentriini, boskaliidi, kadusafossi, kloorantraniliprooli, klorotaloniili, klotianidiini, tsüprokonasooli, deltametriini, dikamba, difenokonasooli, dinokapi, etoksasooli, fenpüroksimaadi, flubeendiamiidi, fludioksoniili, glüfosaadi, metalaksüül-M-i, meptüüldinokapi, novalurooni, tiametoksaami ja triasofossi jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) ning eriti selle artikli 14 lõike 1 punkti a,
ning arvestades järgmist:
(1)
Bifenasaadi, bifentriini, klorotaloniili, deltametriini, etoksasooli, glüfosaadi, metalaksüül-M-i ja triasofossi jääkide piirnormid on sätestatud määruse (EÜ) nr 396/2005 II lisas ja III lisa B osas. Boskaliidi, kloorantraniliprooli, klotianidiini, tsüprokonasooli, dikamba, difenokonasooli, dinokapi, fenpüroksimaadi, flubeendiamiidi, fludioksoniili, meptüüldinokapi, novalurooni ja tiametoksaami jääkide piirnormid on sätestatud määruse (EÜ) nr 396/2005 III lisa A osas. Kadusafossi jääkide piirnorme ei ole varem üheski määruse (EÜ) nr 396/2005 lisas sätestatud.
(2)
Seoses kasutusloa andmisega toimeainet metalaksüül-M-i sisaldava taimekaitsevahendi kasutamiseks aedsalati, põldkännaku, eskariooli, salatkressi, Ameerika kollaka, põld-võõrkapsa/rukola, sarepta kapsasrohu ning kapsasrohu lehtede ja võrsete puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.
(3)
Fludioksoniili osas tehti selline taotlus põldkännaku, aedsalati, eskariooli, salatkressi, rukola, kapsasrohu lehtede ja võrsete, spinati, lehtpeedi ja värskete maitsetaimede kohta. Glüfosaadi osas esitati selline taotlus läätsede kohta. Kloorantraniliprooli osas tehti selline taotlus tsitrusviljade, maasikate, ubade ja herneste (poetamata või poetatud), läätsede, muude kaunviljade, artišokkide, riisi ja kohviubade kohta.
(4)
Määruse (EÜ) nr 396/2005 artikli 8 kohaselt hindas taotlusi asjaomane liikmesriik ja hindamisaruanded edastati komisjonile.
(5)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja vajaduse korral loomadele, ning esitas põhjendatud arvamused kavandatud jääkide piirnormide kohta. (2) Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(6)
Käsitledes fludioksoniili kasutamist põldkännaku, salatkressi, rukola, kapsasrohu lehtede ja võrsete ning värskete maitsetaimede puhul, leidis toiduohutusamet oma põhjendatud arvamustes, et taotletud piirnormide põhjenduseks esitatud andmed ei ole piisavad. Seoses kloorantraniliprooliga poetatud ubades, poetamata ja poetatud hernestes, läätsedes ja muudes kaunviljades leidis toiduohutusamet, et taotletud piirnormide põhjenduseks esitatud andmed ei ole piisavad.
(7)
Kõikide muude taotluste puhul tegi toiduohutusamet oma põhjendatud arvamustes järelduse, et kõik nõuded andmete osas on täidetud ja et taotlejate nõutud jääkide piirnormide muudatused on vastavalt Euroopa 27 spetsiifilise tarbijarühma kokkupuutehinnangule tarbijaohutuse seisukohalt vastuvõetavad. Toiduohutusamet võttis arvesse kõige uuemat teavet metalaksüül-M-i toksikoloogiliste omaduste kohta. Ei tarbijate eluaegsel kokkupuutel kõnealuse ainega sellist ainet sisaldavate toiduainete tarbimisel ega ka lühiajalisel kokkupuutel asjaomaste põllukultuuride ja toodete äärmusliku tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
(8)
9. juulil 2011 võttis Codex Alimentariuse komisjon (3) vastu bifenasaadi, bifentriini, boskaliidi, kadusafossi, kloorantraniliprooli, klorotaloniili, klotianidiini, tsüprokonasooli, deltametriini, dikamba, difenokonasooli, dinokapi, etoksasooli, fenpüroksimaadi, flubeendiamiidi, fludioksoniili, meptüüldinokapi, novalurooni, tiametoksaami ja triasofossi CXL-id. Need CXL-id tuleks lisada määrusesse (EÜ) nr 396/2005 jääkide piirnormidena, välja arvatud CXL-id, mis ei ole Euroopa tarbijarühma jaoks ohutud ning mille suhtes EL on esitanud Codex Alimentarius'e komisjonile reservatsiooni (4).
(9)
Toiduohutusameti põhjendatud arvamuste ja teadusliku aruande põhjal ning võttes arvesse asjakohaseid tegureid vaatlusaluse küsimuse kohta, on jääkide piirnormide taotletud muudatused kooskõlas määruse (EÜ) nr 396/2005 artikli 14 lõikega 2.
(10)
Seepärast tuleks määrust (EÜ) nr 396/2005 vastavalt muuta.
(11)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. mai 2012

EuroVoc Classification:
Level 1: 100157
100155
100149
100147
100156
Level 2: 100244
100257
100215
100249
100196
Level 3: 13
2090
2014
2735
1268
All Concepts: 1442
2357
2735
2987
3469
5451
6569